পেট্রোলিয়ামওপ্রাকৃতিকগ্যাসমন্ত্রক
প্রধানমন্ত্রী মধ্যপ্রদেশে বিপিসিএল বিনা রিফাইনারিতে পেট্রোকেমিক্যাল কমপ্লেক্সের শিলান্যাস করেছেন
মধ্যপ্রদেশ যাতে উন্নয়নের নতুন উচ্চতায় পৌঁছোয় তার জন্য আমাদের লাগাতার প্রয়াস জারি আছে
নতুন দিল্লি ১৪ সেপ্টেম্বর, ২০২৩
প্রধানমন্ত্রী শ্রী নরেন্দ্র মোদী আজ মধ্যপ্রদেশের বিনায় বিপিসিএল-এর বিনা রিফাইনারিতে পেট্রোকেমিক্যাল কমপ্লেক্স এবং রিফাইনারি এক্সপ্যানশন প্রকল্পের শিলান্যাস করেছেন। এই অত্যাধুনিক শোধনাগারটি নির্মিত হবে ৪৯ হাজার কোটি টাকা খরচ করে। এখানে উৎপাদিত হবে ১২০০ কেটিপিএ ইথিলিন এবং প্রোপাইলিন যা বস্ত্রশিল্প, প্যাকেজিং শিল্প, ওষুধশিল্প সহ বিভিন্ন ক্ষেত্রের জন্য গুরুত্বপূর্ণ উপাদান। এতে দেশের আমদানি নির্ভরতা কমবে এবং প্রধানমন্ত্রীর ‘আত্মনির্ভর ভারত’-এর লক্ষ্যপূরণে অগ্রসর হওয়া যাবে। এই মেগা প্রকল্পে কর্মসংস্থানের সুযোগ তৈরি হবে এবং পেট্রোলিয়াম ক্ষেত্রে অনুসারী শিল্পে জোয়ার আসবে।
অনুষ্ঠানে প্রধানমন্ত্রী শ্রী নরেন্দ্র মোদী বলেন, “মধ্যপ্রদেশ যাতে উন্নয়নের নতুন উচ্চতায় পৌঁছয়, প্রতিটি পরিবারের জীবন যাতে সহজ হয় এবং প্রতিটি বাড়ির যাতে সমৃদ্ধি হয় তার জন্য আমাদের লাগাতার প্রয়াস জারি আছে। মোদীর গ্যারান্টির ট্র্যাক রেকর্ড আপনাদের সামনে”। তিনি জানান, রাজ্যের গরীবদের জন্য প্রায় ৪০ লক্ষ পাকা বাড়ি এবং শৌচাগারের নিশ্চয়তাপূরণ, বিনামূল্যে চিকিৎসা, ব্যাঙ্ক অ্যাকাউন্ট এবং ধোঁয়াহীন রান্নাঘর এর উদাহরণ। তিনি রাখীবন্ধন উপলক্ষ্যে গ্যাস সিলিন্ডারের দাম কমানোর উল্লেখ করেন। তিনি বলেন, “এরজন্য উজ্জ্বলার সুবিধাপ্রাপক বোনেরা এখন ৪০০ টাকা কম দরে সিলিন্ডার পাচ্ছেন। গতকাল কেন্দ্রীয় সরকার আরও একটি বড় সিদ্ধান্ত নিয়েছে। এবার আরও ৭৫ লক্ষ বোনকে বিনামূল্যে গ্যাস সংযোগ দেওয়া হবে। আমাদের লক্ষ্য একজনও বোন যেন বাদ না পড়ে”।
প্রধানমন্ত্রী বলেন, সরকার তাঁর প্রতিটি গ্যারান্টি পূরণে পূর্ণ আন্তরিকতার সঙ্গে কাজ করছে। তিনি মধ্যস্থ ব্যক্তি অপসারণ করার উল্লেখ করেন যার ফলে প্রতিটি সুবিধাপ্রাপকের পূর্ণ মাত্রায় সুবিধা নিশ্চিত করা গেছে। প্রধানমন্ত্রী পিএমকিষাণ সম্মান নিধির উদাহরণ দেন যেখানে সুবিধাপ্রাপক প্রত্যেক কৃষক সরাসরি তাদের ব্যাঙ্ক অ্যাকাউন্টে ২৮ হাজার টাকা পেয়েছেন। প্রধানমন্ত্রী জানান, সরকার এই কর্মসূচিতে ২ লক্ষ ৬০ হাজার কোটি টাকার বেশি খরচ করেছে। প্রধানমন্ত্রী বলেন, গত ৯ বছরে কেন্দ্রীয় সরকার কৃষকদের খরচ কমানোর চেষ্টা করেছে। সস্তায় সার দিয়েছে এবং এই বাবদ খরচ করা হয়েছে গত ৯ বছরে ১০ লক্ষ কোটি টাকার বেশি। আমেরিকায় কৃষকদের কাছে যে এক ব্যাগ ইউরিয়ার দাম ৩০০০ টাকা তা ভারতীয় কৃষকদের দেওয়া হচ্ছে ৩০০ টাকারও কম দামে, সেকথারও উল্লেখ করেন তিনি। ইউরিয়া নিয়ে দুর্নীতির জন্য অতীতে কয়েক হাজার কোটি টাকা নষ্ট হয়েছে একথা জানিয়ে প্রধানমন্ত্রী বলেন, ওই একই ইউরিয়া এখন সর্বত্র সহজে পাওয়া যাচ্ছে।
মধ্যপ্রদেশের রাজ্যপাল শ্রী মঙ্গুভাই প্যাটেল, মুখ্যমন্ত্রী শ্রী শিবরাজ সিং চৌহান, কেন্দ্রীয় পেট্রোলিয়াম ও প্রাকৃতিক গ্যাস মন্ত্রী শ্রী হরদীপ সিং পুরি সহ অন্যরা এই অনুষ্ঠানে উপস্থিত ছিলেন।
অনুষ্ঠানে পেট্রোলিয়াম ও প্রাকৃতিক গ্যাস এবং আবাসন ও নগরোন্নয়ন বিষয়ক মন্ত্রী হরদীপ সিং পুরি বলেন, “মাননীয় প্রধানমন্ত্রীর এই পেট্রোকেমিক্যাল কারখানা উপহার শুধু বিনার জন্য নয়, এই উপহার বুন্দেলখণ্ড এবং মধ্যপ্রদেশের জন্যও”।
হরদীপ সিং পুরি বলেন, মধ্যপ্রদেশের বুন্দেলখন্ড অঞ্চলে নতুন পেট্রোকেমিক্যাল কারখানাটি হলে প্লাস্টিক, প্যাকেজিং উপাদান, প্লাস্টিক শিট এবং বাড়িতে ও শিল্পে ব্যবহার্য অন্যান্য জিনিসের মতো অনুসারী শিল্পের প্রসার ঘটাবে। তিনি আরও বলেন, এটি বুলন্দ বুন্দেলখণ্ডের ভিত্তি স্থাপন করবে।
কেন্দ্রীয় মন্ত্রী ওপিএএল কারখানার উদাহরণ দেখিয়ে বলেন, এতে গুজরাটের দহেজ অঞ্চলের উন্নয়ন যেমন হয়েছে তেমনই আজকের প্রকল্পের সফল রূপায়ণ হলে মধ্যপ্রদেশ বিশেষ করে বুন্দেলখণ্ড অঞ্চলের শিল্পক্ষেত্রে বিপ্লব ঘটবে এবং বিকশিত ভারতের স্বপ্ন পূরণ হবে।
শ্রী হরদীপ সিং পুরি আরও বলেন, এই প্রকল্প ভারতের আত্মনির্ভর হওয়ার এবং দীর্ঘস্থায়ী শিল্পোন্নয়নের প্রতিশ্রুতিকে আরও দৃঢ় করবে এবং পেট্রোকেমিক্যাল ক্ষেত্রে দেশকে বিশ্বনেতা হতে সাহায্য করবে। পেট্রোকেমিক্যাল ক্ষেত্রে ভারত ষষ্ঠ স্থানে। বাজারের পরিমাণ প্রায় ১৫.৫৮ লক্ষ কোটি টাকা। ২০৪০-র মধ্যে এটি ৮২ লক্ষ কোটি টাকা পৌঁছোবে বলে আশা।
সাম্প্রতিককালে বিশ্বে তেল এবং গ্যাস শিল্পে ওঠানামার উল্লেখ করে পেট্রোলিয়াম ও প্রাকৃতিক গ্যাস মন্ত্রী বলেন, গত ২ বছরে আন্তর্জাতিক বাজারে দোলাচলতার কারণে শুধু আমাদের প্রতিবেশী দেশগুলিই নয়, উন্নয়নশীল দেশগুলিও জ্বালানি ঘাটতির সম্মুখীন হয়েছে। অন্যদিকে, প্রধানমন্ত্রী শ্রী নরেন্দ্র মোদীর দূরদৃষ্টি এবং নাগরিককেন্দ্রিক নীতির কারণে ভারতই একমাত্র দেশ যেখানে গত ২ বছরে তেল এবং গ্যাসের ঘাটতি হয়নি এবং জ্বালানির দাম বাড়েনি। মন্ত্রী বলেন, ভারতের নাগরিকরা আন্তর্জাতিক বাজারে তেল এবং গ্যাসের চড়া দাম থেকে সম্পূর্ণ সুরক্ষিত।
অনুষ্ঠানে শ্রী হরদীপ সিং পুরি জ্বালানি পরিকাঠামো সংক্রান্ত বিভিন্ন মাপকাঠিতে মধ্যপ্রদেশের উন্নয়নকে তুলে ধরেন। তিনি বলেন, রাজ্যে ২০১৪-তে খুচরো বিক্রয়কেন্দ্র/পেট্রোল পাম্পের সংখ্যা ছিল ২৮৫৪ তা এখন বেড়ে ৫৯৩৮; ২০১৪-তে এলপিজি পরিবেশকের সংখ্যা ৮৬৬ থেকে বেড়ে এখন হয়েছে ১৫৫১। ২০১৪-য় এলপিজি পৌঁছেছিল ৪৪ শতাংশ মানুষের কাছে এখন তা পৌঁছেছে ১০০ শতাংশ মানুষের কাছে। রাজ্যে পিএনজি সংযোগের সংখ্যা ২০১৪-য় ছিল ২৭৮৩, যা বেড়ে হয়েছে ২,১৫,১৮৫ এবং সিএনজি স্টেশনের সংখ্যা ২০১৪-য় ছিল ১৫ তা থেকে এখন বেড়ে হয়েছে ২৭৫। প্রাকৃতিক গ্যাসের পাইপলাইন বসানোরও অগ্রগতি হয়েছে। এর দৈর্ঘ্য ৮০২ কিলোমিটার থেকে বেড়ে এখন হয়েছে ৬,৮৬২ কিলোমিটার।
(AC /AP/AG